Na temelju čl. 59. st. 2. t. 11. Zakona o znanstvenoj djelatnosti i visokom obrazovanju ("Narodne novine", br. 123/03., 198/03.,105/04. i 174/04 i 46/07), čl. 10 st. 2. Zakona o osnivanju Sveučilišta u Zadru ("Narodne novine", br. 83/02.) i čl. 31. Statuta Sveučilišta u Zadru (pročišćeni tekst rujan 2005., izmjene i dopune svibanj 2005., ožujak 2007., svibanj 2007., siječanj 2008., veljača 2008., travanj 2008., srpanj 2008., studeni 2008., ožujak 2009., travanj 2009., svibanj 2009. i lipanj 2009.), rektor Sveučilišta u Zadru, donosi

**PRAVILNIK O RONILAČKIM AKTIVNOSTIMA**

**NA SVEUČILIŠTU U ZADRU**

**Članak 1.**

Ovim Pravilnikom se reguliraju ronilačke aktivnosti koje se izvode pri sastavnicama Sveučilišta u Zadru, koje spadaju u poslove u okviru djelatnosti Sveučilišta, te se izvode od strane djelatnika Sveučilišta i vanjskih suradnika angažiranih od strane Centra.

**Članak 2.**

Ovim Pravilnikom uređuje se ukupnost svih aktivnosti u vezi s ronjenjem koje se izvode pri Sveučilištu, a koje obuhvaćaju:

* način i vrste ronjenja,
* uvjete za obavljanje ronjenja,
* naknade za ronjenje,
* osposobljenost ronilaca,
* prava i obaveze ronilaca,
* zdravstvene, sigurnosne i tehničke uvjete za obavljanje ronjenja,
* ostala pitanja u svezi s ostvarivanjem sigurnog ronjenja.

**Članak 3.**

(1) Ronjenjem u smislu ovog Pravilnika smatra se:

* ronjenje komprimiranim zrakom u bilo kojem obliku;
* ronjenje zrakom obogaćenim kisikom (Nitrox), s fiksnim postotkom, u aparatima otvorenog ili zatvorenog kruga;
* korištenje Nitroxa ili kisika za postizanje maksimalne sigurnosti dekompresije;
* korištenje normoksičnih Trimix mješavina na dubinama manjim od 50 m, da se smanji narkotično djelovanje komprimiranog zraka;
* ronjenje promjenljivim plinskim mješavinama (dušik-helij-kisik poznat kao Trimix ili helij - kisik poznat kao Heliox) na dubinama većim od 50 metara, ali ne preko 130 metara i/ili parcijalnim tlakom plinova koji ne prelaze 1,4 bara kisik i 3,95 bara dušik u mješavini za disanje, i uz uvjet poštovanja lokalnih zakonskih ili drugih regulatornih akata.

(2) Ronjenje bez korištenja plinova iz stavka 1 ovog članka smatra se ronjenjem na dah i nije predmet ovog Pravilnika.

**Članak 4.**

Aktivnosti koje provode djelatnici Sveučilišta i njihovi vanjski suradnici s obzirom na svrhu pripadaju znanstvenom ronjenju. Znanstveno ronjenje je ronjenje koje se izvodi kao dio znanstveno-istraživačke i/ili obrazovne djelatnosti. U znanstveno ronjenje spadaju i ronilačke aktivnosti koje se izvode zbog potrebe treninga i/ili znanstveno-ronilačkog usavršavanja.

**Članak 5.**

(1) Znanstveno ronjenje pri Sveučilištu obavljaju znanstveni ronioci imenovani od strane rektora na prijedlog Povjerenstva za ronilačke aktivnosti Sveučilišta.

(2) Znanstveni ronilac pri Sveučilištu mora biti djelatnik Sveučilišta, znanstvenik koji je upisan u Upisnik znanstvenika koji vodi Ministarstvo znanosti, obrazovanja i športa ili je u postupku njegova stjecanja, te mora biti osposobljen za izvođenje znanstvenog ronjenja.

**Članak 6.**

(1) Znanstvenim roniocima pri Sveučilištu izdaje se potvrda kojom se potvrđuje da obavljaju poslove znanstvenog ronjenja za potrebe Sveučilišta.

(2) Iznimno, znanstveno ronjenje pri Sveučilištu može obavljati i ronilac koji ne udovoljava zahtjevima iz članka 5. i stavka 1. ovog članka., ako sudjeluje u znanstvenom ronjenju pod vodstvom znanstvenog ronioca.

**Članak 7.**

Ronilačkim aktivnostima koje se izvode od strane sastavnica Sveučilišta nadležno je Povjerenstvo za ronilačke aktivnosti Sveučilišta imenovano od strane rektora.

**Članak 8.**

(1) Povjerenstvo za ronilačke aktivnosti Sveučilišta sastoji se predstavnika svih sastavnica koje primjenjuju znanstveno ronjenje za provođenje znanstveno-istraživačke i obrazovne djelatnosti.

(2) Članove Povjerenstva imenuje rektor, temeljem prijedloga znanstvenih ronilaca Sveučilišta, za razdoblje od 4 godine.

**Članak 9.**

(1) Povjerenstvo za ronilačke aktivnosti Sveučilišta planira i rukovodi svime što je povezano s ronilačkim aktivnostima Sveučilišta u suradnji s voditeljima projekta/programa Sveučilišta u sklopu kojih su potrebne ronilačke aktivnosti sukladno postavljenim ciljevima i zadacima.

(2) Povjerenstvo za ronilačke aktivnosti Sveučilišta imenuje voditelja ronjenja za svako pojedino ronjenje, odobrava plan ronjenja i korištenje ronilačke opreme i uređaja te vodi evidenciju o svim ronilačkim aktivnostima Sveučilišta i sudionicima tih aktivnosti.

**Članak 10.**

(1) Voditelj ronjenja može biti znanstveni ronilac Sveučilišta koji zadovoljava uvjete iz članka 5. ovog pravilnika, te najmanje razinu 3 ronjenja pri Sveučilištu.

(2) U slučaju kad znanstveni projekt vodi znanstveni ronilac Sveučilišta koji ne posjeduje razinu 3 ronjenja pri Sveučilištu, voditeljem ronjenja može se imenovati i suradnik na projektu koji nije znanstveni ronilac Sveučilišta, ali posjeduje karakteristike potrebne za razinu 3 ronjenja pri Sveučilištu.

(3) Voditelj ronjenja upoznaje sve ronioce s ciljevima, zadacima i planom pojedinog ronjenja te mogućim opasnostima koje mogu utjecati na sigurnost ronjenja, procedurama spašavanja i okolnostima za prekid ronjenja.

(4) U slučaju potrebe voditelj ronjenja može promijeniti plan ronjenja te ga prilagoditi novim uvjetima, sve u skladu s ciljem, zadacima i sigurnosnom procedurom.

(5) Prije svakog ronjenja voditelj ronjenja provjerava imaju li svi članovi tima odgovarajuće dozvole te da li su kvalificirani i trenutačno sposobni za vrstu ronilačke operacije koja se izvodi.

(6) U slučaju da je u ronilačku operaciju uključen vanjski suradnik ili gost (znanstveni ili drugi ronilac) voditelj ronjenja treba provjeriti njegovu osposobljenost i kvalificiranost te ima pravo od njega zatražiti demonstriranje znanja i vještina potrebnih za znanstveno ronjenje.

(7) Voditelj ronjenja je zadužen za evidenciju pojedinačnog ronjenja koju predaje Komisiji za ronilačke aktivnosti Sveučilišta.

**Članak 11.**

Osoba koja ne posjeduje važeću potvrdu o osposobljenosti za ronjenje ne smije se uključiti u ronilačke aktivnosti Sveučilišta.

**Članak 12.**

Voditelj projekta/programa u suradnji s voditeljem ronjenja izrađuje ronilački plan koji uključuje sljedeće:

* ronilačke kvalifikacije svakog ronioca;
* plan u slučaju nezgode s imenima i telefonskim brojevima osoba koje treba kontaktirati u slučaju nezgode, mjesto najbliže barokomore, bolnice te način transporta;
* okvirni broj predloženih ronilaca;
* lokacije urona;
* predviđeni broj urona i vrijeme trajanja urona;
* dekompresijske zastanke i plan ponovljenog ronjenja, ako je potrebno;
* planirane operacije, ciljeve i metode istraživanja, popis opreme i uređaja za istraživanje te korišteno plovilo;
* moguće opasnosti.

**Članak 13.**

Prava i dužnosti svakog pojedinog člana ronilačkog tima su sljedeća:

1. ne smije prekoračiti svoju razinu ronjenja koja mu je dodijeljena te mora roniti u skladu s dogovorenim planom ronjenja, osim u slučaju da bi takvo ronjenje moglo ugroziti njegovu sigurnost i sigurnost ostalih članova ronilačkog tima;
2. provjeriti svoju opremu, a također i opremu svog suradnika;
3. može odbiti ronjenje ako se ne osjeća sposobnim za ronjenje iz bilo kakvog razloga;
4. nijedan član tima ne mora roniti u režimu dekompresije protiv svoje volje osim ako je tako predviđeno radi sigurnosti ronioca;
5. nijedan član tima ne smije roniti u uvjetima koji mogu ugroziti zdravlje i sigurnost njega i ostalih članova ronilačkog tima.

**Članak 14.**

1. Registrirani znanstveni ronilac koji roni u okviru ronilačkih aktivnosti Sveučilišta može napredovati na sljedeću razinu ako je uspješno završio prethodne.
2. Razine se dijele s obzirom na najveću dozvoljenu dubinu obavljanja ronjenja prilikom istraživanja te za svaku razinu ronilac treba imati dozvolu i potvrdu Sveučilišta:

* Razina 1: Dozvola za dubinu do 18 m,
* Razina 2: Dozvola za dubinu do 30 m,
* Razina 3: Dozvola za dubinu do 40 m,
* Razina 4: Dozvola za dubinu do 50 m,
* Razina 5: Dozvola za dubinu do 60 m.
* Razina 6: Dozvola za dubine veće od 60 m.

**Članak 15.**

(1) Znanstvenom roniocu Sveučilišta odobrava se razina ronjenja u skladu s posjedovanjem ronilačke kvalifikacije neke od međunarodno priznatih ronilačkih asocijacija.

(2) Za dobivanje razine 2 do 3, ronilac između svake razine treba obaviti najmanje 20 službeno potvrđenih urona u okviru ronilačkih aktivnosti Sveučilišta.

(3) Za dobivanje razine 4 do 6, ronilac mora imati najmanje ronilačku kvalifikaciju voditelja ronjenja neke od međunarodno priznatih asocijacija; za razinu 4 najmanje 70 službeno potvrđenih urona od razine 3 u okviru ronilačkih aktivnosti Sveučilišta ili drugih znanstvenih institucija; za razinu 5 najmanje 70 službeno potvrđenih urona od razine 4, te za razinu 6 najmanje 100 službeno potvrđenih urona od razine 5.

(4) Za dobivanje razine 5 do 6 ronilac mora biti osposobljen za ronjenje promjenljivim plinskim mješavinama iz članka 3.1.

(4) U okviru ronilačkih aktivnosti Sveučilišta niti jedan ronilac ne može roniti na razinama većima od one koju posjeduje.

**Članak 16.**

(1) Svaki ronilac uključen u ronilačke aktivnosti Sveučilišta ima pravo na dodatnu dnevnu ronilačku naknadu osim u slučaju obavljanja aktivnosti u okviru znanstvenog projekta/programa odobrenog od strane ministarstva nadležnog za znanost, te aktivnosti koje se vrše za potrebe školovanja i treninga.

(2) Visina ronilačke naknade ovisi o dubini na kojoj je ronilac izvršio ronilačku aktivnost koja se unaprijed određuje ronilačkim planom.

(3) Iznos ronilačke naknade je umnožak dnevne naknade za službeni put u zemlji odobrene na razini Republike Hrvatske i koeficijenta za određenu razinu ronjenja.

(4) Koeficijenti za razine ronjenja su sljedeći:

* Razina 1: 2;
* Razina 2-4: 3;
* Razina 5-6: 4;

(5) Prilikom izrade svakog projekta/programa u koji su uključene ronilačke aktivnosti, voditelj projekta mora izračunati i uključiti troškove ronilačkih naknada za svakog ronioca i za svaku ronilačku aktivnost.

**Članak 17.**

(1) Svako ronjenje koje se vrši u okviru aktivnosti Sveučilišta mora se izvršiti u skladu s važećim propisima Republike Hrvatske, a posebno uz poštivanje svih sigurnosnih uvjeta.

(2) Prilikom svakog ronjenja moraju se ispunjavati zdravstveni i sigurnosni uvjeti za ronjenje propisani važećim zakonima i propisima koji se odnose na obavljanje podvodnih aktivnosti.

**Članak 18.**

(1) Znanstveni ronilac razine 1 i 2 koji roni za potrebe Sveučilišta ne smije roniti unutar dekompresijskog režima.

(2) Ronjenje unutar dekompresijskog režima je svako ronjenje prilikom kojega se ronilac ne može direktno vratiti na površinu bez izvođenja dekompresijskih zastanaka.

(3) Dozvolu za ronjenje u dekompresijskom režimu izdaje Komisija za ronilačke aktivnosti Sveučilišta, a na lokaciji je potvrđuje voditelj ronjenja u skladu s uvjetima ronjenja. Ne dopušta se ronjenje u dekompresijskom režimu ako ronilac roni prvi put nakon proteka vremenskog perioda od 3 mjeseca.

(4) Za ronjenje u dekompresijskom režimu ronilac mora biti opremljen odgovarajućim spremnicima komprimiranog zraka ili drugih plinskih mješavina (minimalno 15 litara s dva ventila), ronilačkim računalom te s dva odvojena regulatora.

**Članak 19.**

(1) Svaki ronilac koji roni u okviru aktivnosti Sveučilišta mora imati svog partnera prilikom ronjenja.

(2) U okviru ronilačkih aktivnosti Sveučilišta nije dopušteno samostalno ronjenje.

**Članak 20.**

(1) Svaki član ronilačkog tima poslije izrona treba prijaviti moguće psiho-fizičke probleme, simptome dekompresijske bolesti ili zatajenje ronilačke opreme.

(2) Kad je ronjenje izvršeno u dekompresijskom režimu svaki član nakon izrona mora ostati budan najmanje 2 sata u prisutnosti drugih članova tima koji moraju biti spremni reagirati u slučaju pojavljivanja simptoma dekompresijske bolesti.

**Članak 21.**

(1) Sveučilište treba osigurati znanstvenim roniocima zdravstveni pregled kod liječnika medicine rada barem jednom godišnje.

(2) Svaki znanstveni ronilac pri Sveučilištu mora imati dodatno ronilačko osiguranje u skladu sa dozvoljenom razinom ronjenja.

**Članak 22.**

(1) Ovaj Pravilnik stupa na snagu danom donošenja, a njegove izmjene i dopune obavljaju se istovjetnim postupkom kao i kod njegova donošenja.

KLASA: 012-03/10-02/02

URBROJ: 2198-1-79-01/10-01

Zadar, 14. lipnja 2010.

Rektor

Prof. dr. sc. Ante Uglešić